"บิ๊กป้อม"กำชับกระทรวงแรงงานวางแผนกระจายวัคซีนให้ครอบคลุมผู้ประกันตนมาตรา 33 อย่างทั่วถึง ย้ำให้ดูแลแรงงานไทยจากเหตุความไม่สงบในอิสราเอล
พลเอกประวิตร วงษ์สุวรรณ รองนายกรัฐมนตรี กล่าวภายหลังเป็นประธานการประชุมติดตามมาตรการขับเคลื่อนการป้องกันการแพร่ระบาดของโรคโควิด-19 ว่า วันนี้ได้มาตรวจเยี่ยมกระทรวงแรงงาน เพื่อติดตามการช่วยเหลือประชาชน แรงงานไทย รวมถึงแรงงานต่างด้าวให้เกิดความปลอดภัยจากโรคโควิด-19 ซึ่งได้รับรายงานว่ากระทรวงแรงงานได้ดำเนินการในทุกด้าน ไม่ว่าเป็นการจัดหาฮอทพิเทลรองรับแรงงานที่ติดเชื้อโควิด-19 มาตรการเยียวยาแรงงานที่ได้รับจากผลกระทบโควิด-19 ในส่วนกรณีที่บอกว่ามีผู้ว่างงานจำนวนนับล้านคนนั้น ไม่เป็นความจริง เพราะผู้ว่างงานกลับเข้าระบบการทำงานแล้วจำนวนมาก ส่วนผู้ที่ว่างงานอยู่นั้นกระทรวงแรงงานได้พยายามดูแลให้เข้าถึงการจ้างงาน สิ่งสำคัญและมีความจำเป็นมากก็คือการเร่งกระจายวัคซีนให้ครอบคลุมผู้ประกันตนมาตรา 33 ให้ทั่วถึง โดยเฉพาะในกลุ่มเสี่ยง ซึ่งกระทรวงแรงงานได้มีการเตรียมความพร้อมไว้ทั้งหมดแล้ว มีการจัดเตรียมกระจายจุดฉีดวัคซีนโควิด-19 ไว้ทั้งหมด 45 จุดในพื้นที่กรุงเทพฯ และจะขยายไปใน 9 จังหวัดและพื้นที่อื่นๆ ต่อไป     พลเอกประวิตร ยังกล่าวถึงการช่วยเหลือเหลือแรงงานไทยที่เสียชีวิตและบาดเจ็บจากเหตุการณ์ความไม่สงบระหว่างอิสราเอลกับปาเลสไตน์ ว่า ในเรื่องนี้ได้ให้กระทรวงแรงงานดำเนินการร่วมกับกระทรวงการต่างประเทศ เพื่อนำร่างผู้เสียชีวิตกลับประเทศไทยให้เร็วที่สุด พร้อมกำชับเรื่องการช่วยเหลือเยียวยาให้กับครอบครัวผู้เสียชีวิตอย่างเต็มที่เป็นไปตามกฎหมาย         นอกจากนี้ ยังกำชับให้ชะลอการจัดส่งแรงงานไทยไปทำงานในพื้นที่เสี่ยงของประเทศอิสราเอล และให้อพยพคนงานที่อยู่ในพื้นที่เสี่ยงออกมาอยู่ในที่ปลอดภัย